ହୁମ୍ମା ଶୁଖୁଆ ହାଟର ଚାହିଦା କମୁଛି, ସଙ୍କଟରେ ଶୁଖୁଆ ବ୍ୟବସାୟୀ\nଗଞ୍ଜାମ,୨୩।୧୨(ଡି.ଏନ.ଏ.)- ଗଞ୍ଜାମ ବ୍ଲକ ହୁମ୍ମା ପଞ୍ଚାୟତ ୧୬ନଂ ଜାତୀୟ ରାଜପଥଠାରେ ରହି\nହୁମ୍ମା ଶୁଖୁଆ ହାଟର ଚାହିଦା କମୁଛି, ସଙ୍କଟରେ ଶୁଖୁଆ ବ୍ୟବସାୟୀ\t December 23rd, 00:00 AM December 23rd, 00:00 AM\nଗଞ୍ଜାମ,୨୩।୧୨(ଡି.ଏନ.ଏ.)- ଗଞ୍ଜାମ ବ୍ଲକ ହୁମ୍ମା ପଞ୍ଚାୟତ ୧୬ନଂ ଜାତୀୟ ରାଜପଥଠାରେ ରହିଛି ଜିଲା ପ୍ରସିଦ୍ଧ ଶୁଖୁଆ ହାଟ। ଅନ୍ୟାନ୍ୟ ସାମଗ୍ରୀ ବିକ୍ରି ହେଉଥିଲେ ମଧ୍ୟ ଶୁଖୁଆ ହାଟ ଭାବେ ଏହି ହାଟର ବେଶ ଖ୍ୟାତି ରହିଛି। ପ୍ରତି ରବିବାର ଏହି ହାଟରେ ବିଭିନ୍ନ ପ୍ରକାର ପନିପରିବା, ବିବାହ ସାମଗ୍ରୀ, ବାଉଁଶ ପାତିଆରେ ନିର୍ମିତ ସାମଗ୍ରୀ, କୁଣ୍ଡି ଆଦି ବିକ୍ରି କରାଯାଏ। ପ୍ରତି ଶନିବାର ବିଳମ୍ବିତ ରାତିରେ ସୋନପୁର, ସୋରଳ, ସୁମାଣ୍ଡି ଆଦି ଅଞ୍ଚଳରୁ ବିଭିନ୍ନ ରକମର ଶୁଖୁଆ ଧରି ବ୍ୟବସାୟୀମାନେ ଆସି ଏଠାରେ ପହଞ୍ଚତ୍ ରବିବାର ବିକ୍ରି କରିଥାନ୍ତି। ଶାବଳା, ଖୁରାଣ୍ଡି, କାନଗୁରୁଦା, କାବଲା, ମରୁଆ, ପାତୁଆ, କଣ୍ଟିଆ, କୋକିଲି, ଗୋଲରା, ଚିଙ୍ଗୁଡ଼ି ଆଦି ବିଭିନ୍ନ ରମକର ଶୁଖିଆ ଏହି ହାଟରେ ମିଳିଥାଏ। ଖୁବ ସୁଲଭ ଦରରେ ବିିଭିନ୍ନ ରକମର ଶୁଖୁଆ ଏଠାରେ ପୂର୍ବରୁ ମିଳୁଥିଲା। ଅନ୍ୟାନ୍ୟ ବ୍ୟବହୃତ ଜିନିଷର ଦରଦାମ ବୃଦ୍ଧି ହେବା ଭଳି ଶୁଖୁଆ ଦର ମଧ୍ୟ ବଢ଼ିଗଲାଣି। ପୂର୍ବରୁ ଗୋଲରା ଶୁଖୁଆ ବିଶା (୨ କେଜି) ପିଛା ୬୦ ରୁ ୭୦ ଟଙ୍କାରେ ବିକ୍ରି ହେଉଥିଲା। ଏବେ ତାହା ୧୪୦ ରୁ ୧୬୦ ଟଙ୍କା ହେଲାଣି। ସେହିପରି ଶାବଳା ବିଶା ପିଛା ୨୦୦ରୁ ୨୫୦ ଟଙ୍କା ରହିଛି। ଛୋଟ ବ୍ୟବସାୟୀ ଏହି ହାଟରୁ ଶୁଖୁଆ କିଣି ଗାଁ ଗୁଡ଼ିକରେ ବିକ୍ରି କରିଥାନ୍ତି। ବର୍ତ୍ତମାନ ଏହି ଶୁଖୁଆ ହାଟର ଚାହିଦା ଦିନକୁ ଦିନ କମୁଥିବା ଜଣାପଡ଼ିଛି। ଶନିବାର ରାତିରୁ ବ୍ୟବସାୟୀ ଆସୁଥିବାବେଳେ ରାତିରେ ରହିବାକୁ କୌଣସି ବ୍ୟବସ୍ଥା ନାହିଁ। ୧୬ନଂ ଜାତୀୟ ରାଜପଥ ପାର୍ଶ୍ୱରେ ଏହି ହାଟ ରହିଥିବାବେଳେ ହାଟଦିନ ପ୍ରବଳ ଗହଳି ହେଉଛି। ମାତ୍ର ପ୍ରଶାସନ ପକ୍ଷରୁ କୌଣସି ପଦକ୍ଷେପ ନିଆଯାଉ ନାହିଁ। ପାର୍କିଂ ବ୍ୟବସ୍ଥା ନ ଥିବାରୁ ହାଟକୁ ଆସୁଥିବା ଲୋକେ ରାସ୍ତାରେ ଯାନବାହାନ ପାର୍କିଂ କରି ସଉଦା କିଣୁଛନ୍ତି। ଯାହାଫଳରେ ଟ୍ରାଫିକ ସମସ୍ୟା ସୃଷ୍ଟି ହେଉଛି। ପ୍ରଶାସନ ପକ୍ଷରୁ ସଫେଇ ପ୍ରତି ଧ୍ୟାନ ଦିଆଯାଉନାହିଁ। ହାଟରେ ପାନୀୟ ଜଳ କିମ୍ବା ଆଲୋକ ବ୍ୟବସ୍ଥା ନାହିଁ। ଏହି ସବୁ ସମସ୍ୟା ଯୋଗୁ ହୁମ୍ମା ଶୁଖୁଆ ହାଟର ଚାହିଦା କମୁଛି। ଏ ସମ୍ପର୍କରେ ହୁମ୍ମା ସରପଞ୍ଚ ଚନ୍ଦ୍ର ମୋହନ ସାହୁଙ୍କ ସହ ଯୋଗାଯୋଗ କରିବାରେ ହାଟ ସମସ୍ୟା ନେଇ ପଞ୍ଚାୟତ ସମିତି ବୈଠକରେ ଉପସ୍ଥାପନ କରିବେ ବୋଲି କହିଛନ୍ତି।
